## *פרק ט - הראיה לעתיד*

**סיכום שיעור שהועבר בישיבת מרכז הרב** (**כנראה מאת הרב ישעיהו הדרי)**

 (הסיכום נכתב ע"י הרב אורי דסברג, ונערך ע"י בראון דסברג)

 (א) וַיִּקְרָא בְאָזְנַי קוֹל גָּדוֹל לֵאמֹר קָרְבוּ פְּקֻדּוֹת הָעִיר וְאִישׁ כְּלִי מַשְׁחֵתוֹ בְּיָדוֹ:

(ב) וְהִנֵּה שִׁשָּׁה אֲנָשִׁים בָּאִים מִדֶּרֶךְ שַׁעַר הָעֶלְיוֹן אֲשֶׁר מָפְנֶה צָפוֹנָה וְאִישׁ כְּלִי מַפָּצוֹ בְּיָדוֹ וְאִישׁ אֶחָד בְּתוֹכָם לָבֻשׁ בַּדִּים וְקֶסֶת הַסֹּפֵר בְּמָתְנָיו וַיָּבֹאוּ וַיַּעַמְדוּ אֵצֶל מִזְבַּח הַנְּחשֶׁת:

(ג) וּכְבוֹד אֱלֹהֵי יִשְׂרָאֵל נַעֲלָה מֵעַל הַכְּרוּב אֲשֶׁר הָיָה עָלָיו אֶל מִפְתַּן הַבָּיִת וַיִּקְרָא אֶל הָאִישׁ הַלָּבֻשׁ הַבַּדִּים אֲשֶׁר קֶסֶת הַסֹּפֵר בְּמָתְנָיו:

(ד) וַיֹּאמֶר ה' אֵלָיו עֲבֹר בְּתוֹךְ הָעִיר בְּתוֹךְ יְרוּשָׁלִָם וְהִתְוִיתָ תָּו עַל מִצְחוֹת הָאֲנָשִׁים הַנֶּאֱנָחִים וְהַנֶּאֱנָקִים עַל כָּל הַתּוֹעֵבוֹת הַנַּעֲשׂוֹת בְּתוֹכָהּ:

(ה) וּלְאֵלֶּה אָמַר בְּאָזְנַי עִבְרוּ בָעִיר אַחֲרָיו וְהַכּוּ אַל תָּחֹס עֵינְכֶם וְאַל תַּחְמֹלוּ:

(ו) זָקֵן בָּחוּר וּבְתוּלָה וְטַף וְנָשִׁים תַּהַרְגוּ לְמַשְׁחִית וְעַל כָּל אִישׁ אֲשֶׁר עָלָיו הַתָּו אַל תִּגַּשׁוּ וּמִמִּקְדָּשִׁי תָּחֵלּוּ וַיָּחֵלּוּ בָּאֲנָשִׁים הַזְּקֵנִים אֲשֶׁר לִפְנֵי הַבָּיִת:

(ז) וַיֹּאמֶר אֲלֵיהֶם טַמְּאוּ אֶת הַבַּיִת וּמַלְאוּ אֶת הַחֲצֵרוֹת חֲלָלִים צֵאוּ וְיָצְאוּ וְהִכּוּ בָעִיר:

(ח) וַיְהִי כְּהַכּוֹתָם וְנֵאשֲׁאַר אָנִי וָאֶפְּלָה עַל פָּנַי וָאֶזְעַק וָאֹמַר אֲהָהּ ה' א-להים הֲמַשְׁחִית אַתָּה אֵת כָּל שְׁאֵרִית יִשְׂרָאֵל בְּשָׁפְכְּךָ אֶת חֲמָתְךָ עַל יְרוּשָׁלִָם:

(ט) וַיֹּאמֶר אֵלַי עֲוֹן בֵּית יִשְׂרָאֵל וִיהוּדָה גָּדוֹל בִּמְאֹד מְאֹד וַתִּמָּלֵא הָאָרֶץ דָּמִים וְהָעִיר מָלְאָה מֻטֶּה כִּי אָמְרוּ עָזַב ה' אֶת הָאָרֶץ וְאֵין ה' רֹאֶה:

(י) וְגַם אֲנִי לֹא תָחוֹס עֵינִי וְלֹא אֶחְמֹל דַּרְכָּם בְּרֹאשָׁם נָתָתִּי:

(יא) וְהִנֵּה הָאִישׁ לְבֻשׁ הַבַּדִּים אֲשֶׁר הַקֶּסֶת בְּמָתְנָיו מֵשִׁיב דָּבָר לֵאמֹר עָשִׂיתִי כְּכֹל אֲשֶׁר צִוִּיתָנִי:

מי הם הששה אנשים? ומי הסופר? האם יש לפרטי חזון אלו משמעות מיוחדת? עיין ברד"ק בירמיהו (א,טו) "וּבָאוּ וְנָתְנוּ אִישׁ כִּסְאוֹ פֶּתַח שַׁעֲרֵי יְרוּשָׁלַם וְעַל כָּל חוֹמֹתֶיהָ סָבִיב וְעַל כָּל עָרֵי יְהוּדָה", ונבואה זו התגשמה בפרק ל"ט פסוק ג', ושם ישבו ששה אנשים, ואלו ששה האנשים שרואה יחזקאל. ועוד עיין רש"י בפרק י' פסוק ב' שבפמליא של מעלה צננו את הגזירה, ושהוא כביכול מעצור לחמתו של הקב"ה, כדי שהעצמה לא תהיה כל כך גדולה.

### תפילת הנביא

בפסוק ח' מתעכב הנביא בנבואתו ע"י תפילה. וכמו כן בפרק יא,יג. ובהשוואה לעמוס ז'-ב' רואים אנו שבעמוס נענה הקב"ה לנביא (פסוק ג') וכן בפסוקים ה'–ו' מתפלל הנביא ונענה. במראה השלישי (ז–ט) הנביא אינו מתפלל ועיין ברד"ק שפירש שיחזקאל לא ראה שהקב"ה עושה כלה, אלא עונש-צודק אנך המשפט, יושר המשפט.

עמוס היה מתקופת הנביאים הראשונים, והוא הנביא הראשון (הושע לא דבר על כך) שמדבר על גלות. ובזה נבאר פסוק תמוה בישעיהו פרק ז' פסוק ח' "כִּי רֹאשׁ אֲרָם דַּמֶּשֶׂק וְרֹאשׁ דַּמֶּשֶׂק רְצִין וּבְעוֹד שִׁשִּׁים וְחָמֵשׁ שָׁנָה יֵחַת אֶפְרַיִם מֵעָם". הפרשנים מתלבטים בחשבונות של ששים וחמש, ועיין במפרשים שהכוונה לששים וחמש שנה מאז הדבור של עמוס על גלות אפרים, והכוונה משום שהוא הראשון שמדבר על גלות מכל הנביאים. הנביא האחרון שמדבר בישראל על גלות הוא יחזקאל. הנביא הראשון והנביא האחרון עומדים בתפילה על הכיליון. הסיבה שיחזקאל לא נענע נעוצה במאות השנים שהפרידו ביניהם, ובמאורעות ההיסטוריים שאירעו בינתיים.

סוגיה נפרדת היא תפילתם של נביאים המובאת בין נבואותיהם. ירמיהו כותב גם את מגילת איכה שנאמרה בדרגת הכתובים, ונראה מכאן שיש לירמיהו דו-פנים, פני נביא ופני אדם, שאם לא כן, היה מנצל את העובדה של החורבן לומר "אה! אמרתי לכם!". ותמוהים הם פרקי התפילה שהוכנסו לנבואה, ובזמן שבאמת הם שייכים לדרגת הכתובים.

הגמרא בראש השנה ל"א בעניין עשר מסעות שגלתה שכינה, אומרת שאחת המסעות היא מגג לחומה ומראים פסוק מעמוס, ועיין שם ברש"י, שמתרץ הקושי הרי עמוס היה הרבה לפני יחזקאל, אלא מכאן שניצני גלות מופיעים אצל עמוס, כנ"ל. ואף על פי שמביאים שם גם את שאר הנביאים כגון מיכה, אף על פי כן הקשה רש"י רק מעמוס, ולא משאר הנביאים.

### הסופר

בדרגת הכתיבה נראה ליחזקאל הסופר. ויחזקאל ודאי נמצא בדרגת הכתיבה, שהרי הוא קבל נבואה לכתחילה על ידי מגילה, ולא בעל פה בדרגת הדבור כמו בשאר הנביאים. בנין המקדש נמסר לשלמה ע"י דוד בתכנית שבכתב, התגלות של כתב שעל פיה הותר לשלמה לשנות ממבנה המשכן. (עפ"י דברי הימים א כ"ח י"ט) ועיין בנצי"ב ריש פרשת חיי שרה על דרגת הדבור של דוד[[1]](#footnote-1). וכן עיין יחזקאל מ"ג,י"א מופיע שם מומנט הכתיבה, ועיין שם ברש"י[[2]](#footnote-2) שמשמע שבית ראשון ובית שלישי יש להם זיקה לכתוב מה שלא היה לבית שני. ובית שנבנה בדרגת הכתב ונהרס ע"י סופר שהוא בדרגת הכתב ומהלך זה שוה למהלך דרגת הכתב ודרגת הע"פ שהובא בשם ר' צדוק הכהן.

פסוק ו': "וממקדשי תחלו" – תחללו המקדש, מידה כנגד מידה על טומאת המשכן. וכן מידה כנגד מידה "עזב ה' את הארץ" – ובאמת הקב"ה עוזב את הארץ בעשרה מסעות.

1. "ודוד המלך ע"ה זכה לשניהם ואמר רוח ה' דבר בי ומלתו על לשוני. היינו רוח ה' הוא רוח הקודש המופיע על דבר עצמו. וגם מלתו על לשוני שהוא נבואה ממש". [↑](#footnote-ref-1)
2. "הודע אותם את מה שאני עתיד לעשות להם. צורת הבית - וגבול הבנין היאך הוא מלפניו ועד אחריו סדורים לארבע רוחותיו. ותכונתו - חשבון תאיו ולשכותיו. וכל צורותיו - כרובים ותמורי' ואילי' ואילמים, מצאתי. וכל צורותיו - בתרא לא פורש. וישמרו - ילמדו ענייני המדות מפיך שידעו לעשותם לעת קץ, מצאתי, ראויה היתה ביאה שנייה של עזרא כביאה ראשונה של יהושע לבא בזרוע ובנס כדדרשינן עד יעבור ובנין זה מאז היה ראוי להם כשעלו מן הגולה לגאולת עולם אלא שגר' החטא שלא הית' תשובתם הוגנת על מנת שלא לחטוא ויצאו ברשות כורש ובנו לעצמן". [↑](#footnote-ref-2)